գ) Երրորդ խումբը կազմում են ԴԼԾ ձեռագրերը: Այդ ձեռագրերից Դ-ն համարւում է գրուած XIV դարում, Լ-ն գրուած է 1678 թ., իսկ Ծ-ն՝ 1668 թ.: Ծ-ի գրութեան թուականը պարզուեց հետագայում՝ աշխատանքի երկար էտապ անցնելուց յետոյ. սկզբում անորոշ կերպով նրա գրութեան ժամանակը նշանակուած էր XVII դար: Պարզ չէ նաեւ այս երկու ձեռագրերի փոխյարաբերութիւնը: Շատ հաւանական է, սակայն, որ այդ ձեռագրերը եւս միմեանցից արտագրուած չլինեն, այլ մի ընդհանուր աղբիւրից բխած լինեն, որովհետեւ Լ-ն ունի այնպիսի նախադասութիւններ, որ Ծ-ն չունի, եւ ընդհակառակը. Լ-ն ունի, իսկ Ծ-ն չունի «որպէս զմարդ Որմիզդ արար եւ զախտս եւ զհիւանդութիւնս եւ զմահ Արհմն արար» բառերը: Ծ-ն ունի՝ «անկան կործանեցան ապարանք նոցա», այնինչ Լ-ն չունի այդ բառերը: